Diari Oficial de la Generalitat Valenciana


Sumari del DOGV 3485, del 30-04-1999 (1999/3412)

ORDRE de 23 de març de 1999, de la Conselleria de Cultura, Educació i Ciència, per la qual es convoquen beques per al subsidi d'interessos dels préstecs per a la realització d'estudis universitaris durant el curs acadèmic 1998/1999 a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3485

Data del DOGV
:   30-04-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/3412


Data del document
:   23-03-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * estudiant
    * universitat
    * ajuda pública
    * assignació per estudis
    * suport econòmic

ORDRE de 23 de març de 1999, de la Conselleria de Cultura, Educació i Ciència, per la qual es convoquen beques per al subsidi d'interessos dels préstecs per a la realització d'estudis universitaris durant el curs acadèmic 1998/1999 a la Comunitat Valenciana. [1999/3412]
  
El Govern Valencià pretén ampliar el nombre de beques i ajudes perquè arriben a una majoria d'estudiants de les universitats de la Comunitat Valenciana, i així afavorir la competència, la igualtat d'oportunitats i l'excel·lència en el rendiment acadèmic. Amb esta finalitat, el Decret 18/1996, de 5 de febrer, de mesures de suport als estudiants universitaris de la Comunitat Valenciana, disposa que poden establir-se, a banda de les ajudes per al pagament de preus públics de l'ensenyament superior i premis al rendiment acadèmic, préstecs subsidiats, dirigits a donar suport financer als estudiants universitaris de la Comunitat Valenciana que reunisquen les condicions acadèmiques que s'establixen en la present convocatòria.
  
Per tot això i d'acord amb allò que s'ha establit en el Decret 18/1996, de 5 de febrer, del Govern Valencià, de mesures de suport als estudiants universitaris de la Comunitat Valenciana,
  
ORDENE
  
Primer
  
Es convoquen beques per al subsidi dels interessos de préstecs a l'estudi universitari, per al curs 1998/1999, meritats dels préstecs concedits en el marc dels convenis subscrits per al finançament d'estudis universitaris. La seua concessió es regirà per les bases que s'adjunten com a annex I a esta ordre.
  
Segon
  
L'import global màxim de les ajudes serà de dos milions (2.000.000) de pessetes, que se sufragarà a càrrec de la línia 402/000/99, del programa 51.98.627.48, Ensenyaments Universitaris, del Pressupost de la Generalitat Valenciana per a 1999.
  
Tercer
  
La concessió de la beca és incompatible amb qualsevol altra ajuda de la mateixa naturalesa, excepte amb la resta de beques previstes en el Decret 16/1996, de 7 de febrer, i en l'Ordre de 15 de juny de 1998, del Ministeri d'Educació i Cultura.
  
Disposicions finals
  
Primera
  
Esta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Segona
  
Es faculta la directora general d'Ensenyaments Universitaris i Investigació per a dictar les instruccions necessàries per al desenrotllament i execució de la present ordre, i es delega en ella la facultat de resoldre la present convocatòria.
  
Tercera
  
Contra esta ordre, que posa fi a la via administrativa, es podrà interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos o deu dies, si s'opta per seguir el procediment per a la protecció dels drets fonamentals de la persona, comptats tots dos des de l'endemà del dia de la seua publicació. Tot això de conformitat amb els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 23 de març de 1999
  
El conseller de Cultura, Educació i Ciència.
  
MANUEL TARANCÓN FANDOS
  
ANNEX I
  
Primera. Objecte de les beques
  
Les beques que es convoquen per la present ordre tenen per objecte facilitar als estudiants universitaris el finançament dels estudis universitaris a través del reintegrament dels interessos que meriten els préstecs que els han concedit les entitats bancàries per al finançament dels estudis universitaris.
  
Segona. Condicions dels préstecs
  
Els préstecs tindran la quantia i les condicions següents:
  
1. Finalitat: Els préstecs seran concedits per l'entitat bancària per al finançament dels estudis universitaris.
  
2. Quantia: La quantia serà de 150.000 pessetes a l'any, sense perjuí de la seua possible acumulació en convocatòries successives i en els termes que estes establisquen.
  
3. Tipus d'interés: El tipus d'interés aplicable serà el MIBOR a un any que regisca el dia de la publicació de la resolució de la present convocatòria en el Diari Oficial de la Generalitat Valenciana, sense que s'aplique cap diferencial.
  
4. Liquidació dels interessos: Els interessos calculats sobre el nominal de cada operació seran abonats pels beneficiaris en el moment de la formalització del préstec.
  
5. Comissions: En la concessió d'estos préstecs s'aplicarà una comissió d'obertura d'un 1 % sobre el nominal en concepte de despeses de tramitació.
  
6. Garanties: Les que l'entitat de crèdit considere adequat exigir en cada cas, si bé tindrà en compte la finalitat a què es destinen els préstecs.
  
7. Termini d'amortització: Serà d'un any des de la data de formalització del contracte de préstec i haurà d'amortitzar-se al seu venciment per part del beneficiari, sense perjuí de la possibilitat de concessió de pròrroga, en els termes que aprove la Conselleria de Cultura, Educació i Ciència en les successives convocatòries.
  
8. Pròrroga: El préstec es podrà prorrogar per anualitats, d'acord amb el que a l'efecte establisca la convocatòria anual. La pròrroga podrà consistir en l'increment del capital del préstec inicial, a raó de 150.000 pessetes anuals, fins a un màxim de 450.000 pessetes per a estudis universitaris de primer i segon cicle o fins a un màxim de 300.000 pessetes en els de primer cicle, o bé en renovar el capital del préstec inicial de 150.000 pessetes. En tot cas la subsidiació dels interessos serà per la quantitat que corresponga al capital acumulat.
  
Tercera. Estudis compresos
  
Podran sol·licitar-se estes ajudes per a realitzar durant el curs acadèmic 1998-1999 qualsevol dels estudis següents, en qualsevol universitat pública de la Comunitat Valenciana:
  
a) Els conduents a l'obtenció del títol de Llicenciat, Enginyer, Arquitecte, Diplomat, Mestre, Enginyer Tècnic i Arquitecte Tècnic.
  
b) Els cursos d'adaptació i complements de formació que puguen existir per a titulats de primer cicle universitari que desitgen prosseguir estudis superiors.
  
Quarta. Requisits
  
Per a ser beneficiari d'estes ajudes hauran de complir-se els requisits següents:
  
a) Posseir la nacionalitat espanyola i el veïnatge administratiu en qualsevol municipi de la Comunitat Valenciana.
  
b) No estar en possessió ni reunir els requisits legals per a l'expedició de cap títol dels corresponents als estudis mencionats en la base tercera d'este annex. No obstant això, podran concedir-se estes ajudes per a cursar estudis de segon cicle als alumnes que hagen superat un primer cicle o estiguen en possessió d'un títol de Diplomat, de Mestre o d'Enginyer o Arquitecte Tècnic que permeta l'accés al dit segon cicle.
  
c) Tindre aprovats la totalitat dels crèdits o assignatures corresponents al primer curs, o en el seu cas 60 crèdits, en els ensenyaments de primer cicle, i la totalitat de les assignatures o els crèdits corresponents als dos primers cursos, o en el seu cas 120 crèdits, en els ensenyaments de primer i segon cicle.
  
d) Estar matriculats durant el curs acadèmic 1998-1999 del curs o quadrimestre complet, segons el pla d'estudis que organitze l'ensenyament que es tracte, o en el seu cas, estar matriculat en un mínim de 60 crèdits.
  
En el supòsit de haver-se matriculat en un nombre d'assignatures o crèdits superior al mínim, tots ells, fins als de lliure elecció, seran tinguts en compte per a la valoració dels requisits acadèmics establits en la present ordre.
  
e) No percebre ingressos propis superiors a tres vegades el salari mínim interprofessional.
  
Quinta. Barem
  
Els sol·licitants que reunisquen els requisits seran prioritzats en virtut del seu rendiment acadèmic, d'acord amb la mitjana de les notes obtingudes en els cursos anteriors al matriculat. A estos efectes, la valoració de cadascuna de les distintes qualificacions serà la següent:
  
- Matrícula d'honor: 10 punts
  
- Excel·lent: 9 punts
  
- Notable: 7,5 punts
  
- Aprovat: 5,5 punts
  
Per a obtindre la citada nota mitjana es dividirà la suma de notes obtingudes en cada assignatura, segons el precedent barem, pel nombre d'assignatures cursades. A estos efectes, es computarà la nota definitiva més alta obtinguda en cada assignatura. No es valoraran en l'expedient acadèmic les qualificacions obtingudes en les assignatures complementàries, en els casos d'alumnes de centres en els plans d'estudi dels quals encara figuren i aquelles que, segons els plans d'estudis, només puguen qualificar-se com a apte.
  
En el cas d'estudis organitzats per crèdits, la valoració de cadascuna de les assignatures, es ponderarà en funció del nombre de crèdits que l'integren, d'acord amb la següent fórmula matemàtica:
  
 P \* Nca
  
 V = ---------
  
 NCt
  
V = Valor resultant de la ponderació de la nota obtinguda en cada assignatura.
  
P = Puntuació de cada assignatura.
  
Nca= Nombre de crèdits que integren l'assignatura.
  
NCt= Nombre de crèdits total cursat.
  
Els valors resultants de l'aplicació de la dita fórmula se sumaran i el resultat serà la nota mitjana final.
  
Les assignatures o els crèdits convalidats, sense que s'especifique en la revalidació la qualificació obtinguda, es valoraran com a aprovat (5,5 punts).
  
Sexta. Sol·licitud i documentació
  
1. Les sol·licituds es formalitzaran d'acord amb el model que figura en l'annex II, al qual caldrà adjuntar la següent documentació:
  
a) Fotocòpia del document nacional d'identitat (DNI) i número d'identificació fiscal (NIF)
  
b) Certificat d'empadronament que acredite el veïnatge administratiu del sol·licitant en qualsevol municipi de la Comunitat Valenciana.
  
c) Certificat oficial de les qualificacions obtingudes en totes les assignatures i crèdits cursats de l'ensenyament.
  
d) Certificat acreditatiu de les assignatures o crèdits matriculats en el curs 1998-1999.
  
e) Copia compulsada de la declaració de renda del sol·licitant de l'exercici 1997 o, si és procedent, certificat de l'Agència Estatal de l'administració Tributària de no estar obligat a això o, si és procedent, còpia de la sol·licitud d'este certificat, sense perjuí de l'obligació de la seua aportació prèviament a l'adjudicació de la beca.
  
2. El termini de presentació de sol·licituds serà d'un mes comptador des de l'endemà de la publicació d'esta convocatòria en el Diari Oficial de la Generalitat Valenciana. Si el mencionat termini finalitzara en dia inhàbil o en dissabte, s'entendrà prorrogat al primer dia hàbil següent.
  
3. Les sol·licituds es presentaran en el Registre General de la Conselleria de Cultura, Educació i Ciència o en qualsevol dels llocs i pels procediments a què fa referència l'article 38 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.
  
Sèptima. Selecció de beneficiaris
  
1. Rebudes les sol·licituds, la Direcció General d'Ensenyaments Universitaris i Investigació comprovarà el compliment dels requisits i les condicions de participació en la convocatòria, i podrà requerir la informació addicional que considere necessària.
  
2. L'administració requerirà a l'interessat perquè, en el termini màxim de deu dies, esmene defectes formals apreciats, amb indicació que si no ho fera, es considerarà que ha desistit en la seua petició, i l'expedient s'arxivarà sense més tràmit, no estant obligada l'administració a dictar resolució expressa sobre esta sol·licitud, de conformitat amb allò que s'ha disposat en els articles 71.1 i 42.1 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
  
3. La valoració de les sol·licituds serà realitzada per una comissió presidida per la directora general d'Ensenyaments Universitaris i Investigació, i de la qual formaran part el cap del Servei de Gestió i Administració Universitària i tres funcionaris de la direcció general nomenats per la directora general.
  
4. La citada comissió ordenarà, de major a menor puntuació, la totalitat de les sol·licituds que reunisquen els requisits d'esta convocatòria, i aplicarà el barem disposat en la base quinta. En cas que dos o més sol·licitants obtingueren la mateixa puntuació, s'ordenaran per la data de presentació de la sol·licitud, i tindrà preferència la presentada amb data més pròxima a l'inici del termini de presentació de sol·licituds.
  
Octava. Resolució
  
1. La proposta de la comissió s'elevarà a la directora general d'Ensenyaments Universitaris i Investigació, qui per delegació del conseller de Cultura, Educació i Ciència, resoldrà la convocatòria aprovant la relació de beneficiaris en funció de l'import global màxim destinat a finançar la present convocatòria. La resta de sol·licituds es consideraran desestimades, no obstant això aquells sol·licitants que, reunint els requisits de la convocatòria, no resulten beneficiaris en raó de la puntuació obtinguda, podran suplir les renúncies o revocacions que entre els beneficiaris puguen produir-se.
  
2. El termini per a dictar resolució serà de dos mesos a comptar des de la finalització del termini de presentació de sol·licituds. En cas que no es dicte resolució per l'òrgan competent en este temps, es podrà considerar desestimada la sol·licitud per silenci administratiu.
  
3. La resolució es publicarà en el Diari Oficial de la Generalitat Valenciana, i s'exposarà als taulers d'anuncis de les Direccions Territorials de la Conselleria de Cultura, Educació i Ciència i en els dels rectorats de les universitats de la Comunitat Valenciana.
  
Novena. Formalització dels préstecs
  
1. En el termini de 15 dies següents a la resolució de la convocatòria, els beneficiaris formalitzaran els préstecs en una de les entitats de crèdit que s'hi relacionen.
  
2. La falta de formalització dels préstecs per causes atribuïdes al beneficiari o per no complir les garanties que poguera exigir l'entitat de crèdit, deixarà l'ajuda sense efecte. Amb este fi, les entitats de crèdit remetran a la Direcció General d'Ensenyaments Universitaris i Investigació, còpia dels contractes de préstec que realitzen en el marc d'esta convocatòria, així com relació de les denegades per no aportar les garanties exigides, en el termini de quinze dies des que es formalitzen.
  
Deu. Pagament de les beques i justificació
  
El pagament de les ajudes als beneficiaris, per import igual als interessos descomptats, inclòs l'import de la comissió d'obertura del crèdit, s'efectuarà després de la comunicació a la Direcció General, per l'entitat bancària, de la quantia del descompte d'interessos efectuat a cada beneficiari, de l'import de la comissió d'obertura i del número de compte bancari obert per ells en l'entitat.
  
La dita comunicació constituirà la justificació del destí de les beques.
  
Onze. Obligacions dels beneficiaris
  
Els beneficiaris dels préstecs subsidiats estan obligats a:
  
a) Formalitzar els contractes de préstec amb les entitats de crèdit indicades, en els terminis i termes establits en esta convocatòria.
  
b) Amortitzar el capital objecte de préstec, i pagar els seus interessos i les comissions.
  
c) Destinar el capital del préstec a sufragar els costos de tota índole que suposen el fet de cursar estudis universitaris.
  
Dotze. Revocació de les beques
  
1. En els supòsits d'incompliment d'allò que s'ha previst en la base anterior, la Direcció General d'Ensenyaments Universitaris i Investigació incoarà l'oportú expedient de revocació de l'ajuda concedida.
  
2. Les adjudicacions d'ajudes seran revocades, a més a més, en el cas de descobrir-se que en la concessió concorreguera ocultació o falsejament de dades o que existix incompatibilitat amb altres beneficis d'esta classe, procedents d'altres administracions o d'altres persones físiques o jurídiques.
  
3. No podrà dictar-se acord de revocació de beques, sense el tràmit d'audiència de l'interessat, segons el que disposa la Llei de Règim Jurídic de les Administracions Públiques i del Procediment Administratiu Comú.
  
4. Dels acords de revocació podrà donar-se trasllat a les autoritats fiscals, acadèmiques o judicials, si procedix, per a l'exigència de la resta de responsabilitats que se'n pogueren derivar.